CELEX: 62021TN0490
Language: el
Date: 2021-08-11 00:00:00
Title: Υπόθεση T-490/21: Προσφυγή-αγωγή της 11ης Αυγούστου 2021 — Vanhoudt κατά ΕΤΕπ

18.10.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 422/20
            
         
      Προσφυγή-αγωγή της 11ης Αυγούστου 2021 — Vanhoudt κατά ΕΤΕπ
      (Υπόθεση T-490/21)
      (2021/C 422/28)
      Γλώσσα διαδικασίας: η γαλλική
      
         Διάδικοι
      
      
         Προσφεύγων-ενάγων: Patrick Vanhoudt (Gonderange, Λουξεμβούργο) (εκπρόσωποι: L. Levi και A. Champetier, δικηγόροι)
      
         Καθής-εναγομένη: Ευρωπαϊκή Τράπεζα Επενδύσεων
      
         Αιτήματα
      
      Ο προσφεύγων-ενάγων ζητεί από το Γενικό Δικαστήριο:
      
                  —
               
               
                  να κρίνει την παρούσα αγωγή-προσφυγή παραδεκτή και βάσιμη·
               
            κατά συνέπεια,
      
                  —
               
               
                  να ακυρώσει την απόφαση της 16ης Δεκεμβρίου 2020 καθόσον απορρίπτει την υποψηφιότητα του προσφεύγοντος-ενάγοντος για τη θέση του προϊσταμένου του γραφείου του αντιπροέδρου της ΕΤΕπ και την απόφαση διορισμού του [εμπιστευτικό] (1) στην εν λόγω θέση·
               
            
                  —
               
               
                  εφόσον το κρίνει αναγκαίο, να ακυρώσει την απόφαση της 17ης Μαΐου 2021, που κοινοποιήθηκε στον προσφεύγοντα στις 18 Μαΐου 2021, με την οποία απορρίφθηκαν οι αιτήσεις διοικητικής προσφυγής του προσφεύγοντα-ενάγοντα της 18ης Δεκεμβρίου 2020 και της 17ης Μαρτίου 2021·
               
            
                  —
               
               
                  να υποχρεώσει την ΕΤΕπ να αποκαταστήσει την ηθική βλάβη του προσφεύγοντος-ενάγοντος, η οποία εκτιμάται ex aequo et bono σε 4 000 ευρώ·
               
            
                  —
               
               
                  να καταδικάσει την ΕΤΕπ στο σύνολο των δικαστικών εξόδων.
               
            
         Ισχυρισμοί και κύρια επιχειρήματα
      
      Προς στήριξη της προσφυγής-αγωγής του, ο προσφεύγων-ενάγων προβάλλει τέσσερις λόγους.
      
                  1.
               
               
                  Με τον πρώτο λόγο προβάλλονται διαδικαστικές παρατυπίες και παραβίαση των κατευθυντήριων γραμμών για την εσωτερική κινητικότητα και προαγωγή. Ο προσφεύγων-ενάγων ισχυρίζεται συναφώς ότι ουδέποτε ενημερώθηκε για τα κριτήρια επιλογής ή για τη σύνθεση της επιτροπής επιλογής.
               
            
                  2.
               
               
                  Με τον δεύτερο λόγο προβάλλεται παράβαση της προκήρυξης κενών θέσεων και πρόδηλα σφάλματα εκτιμήσεως. Προς στήριξη του λόγου αυτού, ο προσφεύγων-ενάγων ισχυρίζεται ότι ο υποψήφιος που επελέγη κατά το πέρας της διαδικασίας επιλογής σαφώς και δεν πληρούσε τα προβλεπόμενα κριτήρια.
               
            
                  3.
               
               
                  Με τον τρίτο λόγο προβάλλεται μη συμμόρφωση με την υποχρέωση αιτιολόγησης.
               
            
                  4.
               
               
                  Με τον τέταρτο λόγο προβάλλεται ότι οι κατευθυντήριες γραμμές και η προκήρυξη για την πλήρωση θέσεων, σε συνδυασμό ή χωριστά, είναι παράνομες, καθόσον παραβιάζουν τις αρχές της ασφάλειας δικαίου, της διαφάνειας και της χρηστής διοίκησης.
               
            
         (1)  Μη δημοσιοποιούμενα εμπιστευτικά στοιχεία.